World Rally Car

World Rally Car eli WRC on ralliautojen luokka, jonka kansainvälinen autoliitto FIA kehitti siten, että tiettyjen osien oli oltava peräisin tuotantomallista. WRC-luokka korvasi A-ryhmän vuonna 1997 ja WRC-luokka korvattiin Rally1-luokan autoilla kaudella 2022.
Historia.
1997 - 2010.
WRC-säännöt mahdollistivat suurempien muutosten tekemisen autoihin kuin aiempien sääntöjen mukaan. WRC-auton tuotantomallia täytyy olla valmistettu vähintään 2 500 kappaletta. Korin pitää säilyä alkuperäisen näköisenä, mutta esimerkiksi puskureiden ja siipien vaihtaminen on sallittua. Auton vähimmäispituus on 4 metriä, ja vähimmäispaino 1 230 kilogrammaa. Aikaisemmasta poiketen autoon saa myös rakentaa nelivedon, vaikka siihen ei olisi sarjatuotantomallina sellaista saatavilla. Moottorilohko pitää olla sarjatuotantomallista, mutta sen saa ahtaa, mikä on myös muutos aiempaan. Maksimitilavuus on 2000 cm³, ja ahtoilman virtausta rajoitetaan 34mm kuristimella, jolla moottorien tehot jäävät noin 340 hevosvoiman tietämille.
Auton vapaamman muokkaamisen tavoitteena oli houkutella lisää autonvalmistajia MM-sarjaan. Monet eurooppalaiset automerkit, joiden henkilöautomalleissa ei tavallisesti ollut nelivetoa ja turboa, saivat nyt muokata autoja vapaammin, ja paluu MM-sarjaan tuli näin helpommaksi. WRC-autojen tulon myötä Mitsubishi voitti mestaruuksia vielä muutaman vuoden ajan A-ryhmän autollaan, mutta vuosituhannen vaihteen jälkeen WRC-autot ovat hallinneet sarjaa. 
Vuonna 2004 autoissa oli lukkiutumattomat jarrut, elektroninen kytkimen ohjaus, luistonesto, aktiivinen tasauspyörästö, maavaran säätö GPS:n avulla, sähköinen iskunvaimennin ja aktiivinen jousitus. Vuonna 2009 kerrottiin päätöksestä tehdä muutoksia sääntöihin, joilla pyritään alentamaan kustannuksia. Suunniteltuja sääntömuutoksia muutettiin vielä samana vuonna, jolloin moottorin tilavuutta rajoitettiin.
2011 - 2016.
Vuodeksi 2011 siirryttiin kokonaan uusiin autoihin, kun FIA päätti ottaa käyttöön Super 2000 -autoihin pohjautuvat WRC autot. Super 2000 -sääntöjen mukaisissa WRC-autoissa on 1,6 litran turbomoottori ja hiilikuidun sekä aramid-kuidun käyttöä rajattiin yhden kerroksen paksuisiin osiin. Aikaisempiin WRC-autoihin nähden elektroniikkaa vähennettiin. 
Uusien sääntöjen tarkoituksena oli laskea sarjan kustannuksia, jotta saataisiin mukaan uusia autovalmistajia. Kaudeksi 2011 sarjaan liittyik uusi valmistaja kun Mini palasi rallin MM-sarjaan Countryman-malliin pohjautuvalla WRC-autolla. Minin omistava BMW ei kuitenkaan tullut mukaan ralliautoiluun tehdastallina, vaan ainoastaan hoiti autolle tarvittavan FIA-luokituksen, jonka jälkeen autojen ylläpito ja ajattaminen jätettiin yksityistallien vastuulle. Kaudet 2011 ja 2012 Minin ajattamisesta vastasi brittiläinen, aiemmin Subarun tehdastiiminä tunnettu Prodrive. Vuodeksi 2013 mukaan liittyi Volkswagen uudella Polo R WRC -autolla.
FIA:n tavoitteena oli, että vuodesta 2011 alkaen valmistajat voisivat käyttää yhtä moottoriratkaisua (Global Race Engine) eri sarjoissa, sekä rallissa (WRC) että vakioautoissa (WTCC).
2017 - 2021.
Vuonna 2017 tulivat uudet säännöt, jotka sallivat valmistajille enemmän aerodynaamisia muutoksia autoihin. Autojen maksimiteho nousi 380 hevosvoimaan ja minimipaino laski 25 kilogrammaa. Säännöt sallivat 55 millimetriä leveämmän auton ja suuremmat ylitykset edessä ja takana, sekä elektronisesti ohjatut keskitasauspyörästöt. Asfalttiralleihin sallittiin suuremmat jarrut.
Regional Rally Car.
Regional Rally Car (RRC) oli vuoden 2011 sääntöjen mukainen WRC-auto, jossa tehoja oli laskettu. RRC-luokan auton pystyi asennettavalla sarjalla muuttamaan WRC-luokan autoksi. Asennettaviin osiin kuuluivat 30 mm turboahtimen kuristin, etu- ja takapuskurit, vauhtipyörä ja välijäähdyttimen ilmanottoputki. WRC-luokan autossa ahtimen kuristin oli 33 mm ja R5-luokan autossa 32 mm. RRC-luokan auto käytti Super 2000 -sääntöjä ja 1,6 litran turboahdettua moottoria. RRC-luokan autoja tarjosivat M-Sport, Prodrive (Mini) ja Citroën.